joelniklaus/EU_Wikipedias huggingface dataset:
The Islamic Rahma Center in Finland

The Islamic Rahma Center in Finland on Suomessa 31.8.1998 rekisteröity uskonnollinen yhdyskunta, jonka kotipaikka on Helsinki.

Jäsenmäärältään yhdyskunta kuuluu Suomen suurimpiin islamilaisiin yhdyskuntiin. Vuonna 2018 siihen kuului 981 jäsentä. Heistä pääosa on taustaltaan somalialaisia. Yhdyskunnalla on rukoushuone Itäkeskuksessa.

Yhdyskunnan uskontunnustus on: Usko yhteen ainoaan Jumalaan, Hänen Enkeleihinsä, Hänen kirjoihinsa, viimeiseen tuomiopäivään, Hänen profeettaansa Muhamediin, sekä kaikkiin muihin Hänen profeettoihinsa.

Lähteet 

Islam Helsingissä
Suomen islamilaiset yhdyskunnat
Resalat Islamilainen Yhdyskunta

Resalat Islamilainen Yhdyskunta - Suomen Ähl-e Beit, aiemmalta nimeltään Al-Risala Islamilainen Yhdyskunta, on Suomessa 8.8.2001 rekisteröity uskonnollinen yhdyskunta, jonka kotipaikka on Vantaa.

Jäsenmäärältään yhdyskunta kuuluu Suomen suurimpiin islamilaisiin yhdyskuntiin. Vuonna 2018 siihen kuului 819 jäsentä. Heistä pääosa oli ensimmäisen polven maahanmuuttajia. Yhdyskunnalla on Fatemeh Zahran islamilainen kulttuurikeskus -niminen toimitila Mellunmäessä.

Lähteet

Aiheesta muualla 

 Yhdyskunnan kotisivut

Islam Helsingissä
Suomen islamilaiset yhdyskunnat
Kalle Kauttu

Kaarlo Mikael (Kalle) Kauttu (2. helmikuuta 1920 Ruovesi – 20. tammikuuta 2000 Helsinki) oli suomalainen metsäneuvos.

Henkilöhistoria
Kalle Kautun vanhemmat olivat kauppias Onni Engelbrekt Kauttu ja Selma Julia Viitanen ja puoliso vuodesta 1948 Raija Helena Leuku. Kauttu tuli ylioppilaaksi 1941 ja valmistui metsänhoitajaksi 1948 ja maatalous- ja metsätieteiden kandidaatiksi 1951. Hän oli Helsingin yliopiston vs. metsänhoitaja 1951, Kurun metsäkoulun opettaja 1951–1952 ja Tapion metsänhoitaja 1954–1956, metsänhoitotoimiston päällikkö 1974–1958 ja metsänhoito- ja käyttöosaston päällikkö 1959–1967. Metsähallituksen yksityismetsäinosason päällikkö Kauttu oli 1968–1973 ja ylijohtaja 1973–1987. Metsäneuvoksen arvon Kauttu sai 1958.

Julkaisuja
 Havaintoja valaistuksen, ilman lämpötilan ja suhteellisen kosteuden vaihteluista eräässä kuusikossa, 1952
 Puutavaran hankinta edustaa vain osaa tilan taloudesta, 1960, Metsänhoitaja, 10 (1960) : 6, ss. 168–169 
 Metsänviljelyn näkymiä maatilametsistä, 1963, Metsänhoitaja, 13 (1963) : 8, s. 154, 162 
 Virkapalkkaratkaisusta, 1971, Metsänhoitaja,  21 (1971) : 1, s. 12 
 Metsähallinnon kokonaisuudistus siirtyy, 1975, Metsänhoitaja, 25 (1975) : 7, s. 7 
 Keskusmetsälautakuntien tehtäväksi piirimetsälautakuntien toiminnan tukeminen, 1984, Metsävaltio, 1984 : 3, ss. 8–9

Viitteet

 Suomalaiset metsänhoitajat
 Suomalaiset virkamiehet
 Valtionlaitosten johtajat
 Suomalaiset opettajat
 Vuonna 1920 syntyneet
 Vuonna 2000 kuolleet
Chakravyuha

Chakravyuha on 29. huhtikuuta 2016 ensi-iltansa saanut intialainen kannadankielinen toimintaelokuva, jonka on ohjannut M. Saravanan. Sen pääosissa esiintyivät Puneeth Rajkumar ja Rachita Ram.

Näyttelijät

Soundtrack

Lähteet

Aiheesta muualla 
 

Vuoden 2016 intialaiset elokuvat
Intialaiset toimintaelokuvat
Kannadankieliset elokuvat
Hengenvaarallisesti lihava

Hengenvaarallisesti lihava (My 600-lb Life) on vuodesta 2012 esitetty yhdysvaltalainen tositelevisio-ohjelma, jota Suomessa esittää televisiokanava TLC.

Ohjelma seuraa ylipainoisten, vähintään 270 kilogrammaa painavien ihmisten elämää yhden vuoden ajan. Siinä esitetyt ihmiset haluavat laihduttaa, ja monet yrittävät päästä lihavuusleikkaukseen tohtori Younan Nowzaradanin leikattavaksi. Monet sarjassa esiintyneet ihmiset ovat myöhemmin kuolleet. Sarjan kuudennella tuotantokaudella Robert Buchel-niminen mies kuoli sydänkohtaukseen kesken kuvauksien. Hän painoi pahimmillaan jopa 380 kiloa. Kaikkien aikojen eniten laihtunut ihminen sarjan historiassa on Christina Phillips, joka laihtui ohjelman toisella tuotantokaudella 321 kiloa (708 paunaa).

Hengenvaarallisesti lihava-ohjelmassa mukana olleiden potilaiden myöhempiä kuulumisia esitetään Hengenvaarallisesti lihava: Mitä heille kuuluu?-ohjelmassa.

Lähteet 

Yhdysvaltalaiset tositelevisiosarjat
2010-luvun televisiosarjat
2020-luvun televisiosarjat
TLC:n televisio-ohjelmat
First Dates Suomi

First Dates Suomi on suomalainen tositelevisiosarja, joka perustuu brittiläiseen tositelevisioformaattiin First Dates. Ensimmäinen jakso esitettiin MTV3-kanavalla syksyllä 2019.

Lähteet 

Suomalaiset tositelevisiosarjat
MTV3:n televisio-ohjelmat
Matti Kääriäinen

Matti Kääriäinen (s. 1949) on suomalainen ulkoasiainneuvos ja entinen suurlähettiläs. Kääriäinen jäi vuonna 2014 eläkkeelle toimittuaan ulkoministeriössä yhteensä 40 vuotta virkamiehenä eri tehtävissä, muun muassa Suomen Kenian, Sambian ja Mosambikin suurlähettiläänä. 

Into Kustannus julkaisi tammikuussa 2015 Matti Kääriäisen kriittisen kirjan kehitysavusta nimeltään Kehitysavun kirous. Kääriäisen mukaan nykyinen kehitysavun konsepti ei toimi eikä sen vaikutuksia seurata mitenkään. Hänen mukaansa useasta Suomen kehitysapuprojektista ei ole enää mitään jäljellä, ja pyrkimykset luoda länsimäinen demokratia köyhiin kehitysmaihin on johtanut jopa päinvastaisiin tuloksiin. Kääriäinen kirjoittaa, että ulkoministeriö piilottelee kehitysavun kritiikkiä ministeriön sisään ja kertoo myös itse esittäneensä virkauransa aikana kehitysavun todellisuutta myönteisempänä PR-syistä. Lisäksi hän arvosteli kansainvälisten yritysten suorittamaa siirtohinnoittelua ja vähäistä verojen maksamista kehitysmaissa. Teoksen julkaisuhetkellä Suomen kehitysministerinä toiminut Sirpa Paatero kritisoi kirjaa, pitäen sen tietoja osittain vanhentuneina.

Teokset

Lähteet

Suomen suurlähettiläät
Vuonna 1949 syntyneet
Elävät henkilöt
Kääpiönheitto

Kääpiönheitto on viihteellinen laji, jossa kilpaillaan siitä, kuka heittää lyhytkasvuista ihmistä kauimmas. Kääpiönheittotapahtumia järjestetään usein baareissa. Lajissa on järjestetty myös maailmanmestaruuskilpailuja. Laji on kotoisin Australiasta.

Heitettävillä henkilöillä on suojavarusteet kuten kypärä, ja heidät heitetään pehmeälle alustalle. Osanottajat ovat mukana vapaaehtoisesti. Kääpiönheittoa on kuitenkin arvosteltu siitä, että se on alentavaa, ja se onkin kielletty joissain maissa, kuten Ranskassa ja joissain  Yhdysvaltain osavaltioissa. Kiellon kannattajat, kuten esimerkiksi Yhdysvaltain pikkuihmiset -järjestö, ovat vedonneet turvallisuussyihin ja kunnioitukseen. Jotkut lyhytkasvuiset kuitenkin haluaisivat sallia lajin sillä perusteella, että lyhytkasvuisilla pitäisi olla samat oikeudet tienata itsensä hyväksikäytöllä ja nöyryyttämisellä kuin muillakin ihmisillä tositelevision aikakaudella on.

Lähteet

Urheilulajit
Viihde
Vähemmistöt
Ihmisoikeudet
Anduze

Anduze on kunta Ranskan eteläosassa Gardin departementissa Occitanien alueella.  Se sijaitsee noin 15 kilometriä Alès'n kaupungista lounaaseen.

Anduzen strategisen sijainnin takia se on ollut linnoitettu jo gallialaisten aikaan, jolloin kaupungin takana olevalla kalliolla oli oppidum, ja sen jälkeen roomalaisten castra. Kaupungin kasvoi kohti Gardonjokea. 1500-luvulla siellä oli yli 7 000 asukasta, ja siitä muodostui kapeakatuinen, tiheästi ja korkeasti rakennettu kaupunki.

Kaupungin kellotornia (Tour de l'Horloge) rakennettiin viisikymmentä vuotta ja se valmistui vuonna 1320. Kellotorni on kolmekerroksinen, ja sen kattoterassia käytettiin vartiopaikkana satavuotisen sodan aikana. Kauppahalli (Halle couverte) rakennettiin vuonna 1453 viljan ja kastanjoiden myyntipaikaksi aina satokauden mukaan. Aukiota ympäröivät melko suuret rakennukset, joissa on hiekkakivistä tehtyjä kuisteja. Ne olivat porvariston ja aatelisten asuntoja. Aukiolla oleva itämaista tyyliä oleva Pagodan suihkulähde on vuodelta 1648. Reformoitujen kirkkojen suuri temppeli (Grand temple) rakennettiin vuosina 1820-1823 kasarmin piha-alueelle. Temppelin julkisivua koristaa uusklassinen päätykolmio pylväineen. Temppelin sisäseinään on muurattu kaksi vuodelta 1600 olevaa vanhan temppelin kiveä.

Lähteet

Aiheesta muualla

Gardin kunnat
Littlest Pet Shop: Meidän oma maailma

Littlest Pet Shop: Meidän oma maailma (Littlest Pet Shop: A World of Our Own) on Littlest Pet Shop-leluihin perustuva yhdysvaltalais-irlantilainen lasten animaatiosarja, joka perustuu Hasbron Littlest Pet Shop -leluihin. Se sai ensiesityksensä Discovery Family-kanavalla keväällä 2018. Se on itsenäistä jatkoa vuoden 2012 Littlest Pet Shop (vuoden 2012 televisiosarja) - sarjalle. 

Sarjaa on tuotettu vain yhden tuotantokauden verran ja se on tauolla.

Sarja kertoo lemmikkien salaisesta Paw-Tucket-maailmasta ja siellä elävien keskushahmojen seikkailuista.

Suomenkielinen dubbaus 

Sarjan suomenkielisestä tuotannosta vastaa SDI Media A/S.

Irlantilaiset televisiosarjat
Yhdysvaltalaiset animaatiosarjat
Jenő Jandó

Jenő Jandó (s. 1. helmikuuta 1952 Pécs) on unkarilainen pianisti. Jandó on ollut yksi tuotteliaimmista klassista musiikkia levyttäneistä artisteista. Hän on toiminut Franz Liszt -musiikkiakatemian professorina Budapestissa.

Jandó sai äidiltään pianonsoiton opetusta ennen muodollisia opintojaan Liszt-akatemiassa, jossa häntä opettivat Katalin Nemes ja Pál Kadosa. Valmistuttuaan hän menestyi kansainvälisissä kilpailuissa ja sai esimerkiksi ensipalkinnon kamarimusiikkikategoriassa Sydneyn kansainvälisessä pianokilpailussa vuonna 1977. Jandó on itse kuvannut ammattiuransa lähteneen todella käyntiin kolmannen palkinnon myötä Beethoven-pianokilpailussa 18-vuotiaana.

Jandó on levyttänyt Naxokselle kaikki Wolfgang Amadeus Mozartin konsertot ja sonaatit. Levytysten joukossa ovat myös kaikki Joseph Haydnin ja Beethovenin sonaatit, Béla Bartókin koko pianotuotanto, Edvard Griegin ja Robert Schumannin sonaatit sekä Sergei Rahmaninovin toinen konsertto ja Paganini-rapsodia. Kamarimusiikin parissa Jandó on tehnyt yhteistyötä muiden muassa Kodály-kvartetin, viulisti Takako Nishizakin ja sellisti Maria Kliegelin kanssa.

Lähteet 

Unkarilaiset pianistit
Vuonna 1952 syntyneet
Elävät henkilöt
Sint Maartenin lippu

Sint Maartenin lippu on Sint Maartenin tunnus. Lippu on jaettu kolmeen osaan: yläosa on punainen ja alaosa on sininen. Vasemmassa reunassa on valkoinen kolmio. Värit ovat samat kuin Alankomaiden lipussa. Punainen väri kuvaa rohkeutta ja solidaarisuutta. Valkoinen kuvaa puhtautta, uskoa, rauhaa ja ystävällisyyttä. Sininen kuvaa ympäristöä, maata, merta, rantaa ja taivasta. Kolmion keskellä on Sint Maartenin vaakuna. Lippu otettiin käyttöön 13. kesäkuuta 1985.

Lähteet

Saint-Martin
Itsehallintoalueiden liput
Jämsän maauimala

Maauimala on runsaan hehtaarin laajuinen tekojärvi Jämsässä. Se sijaitsee Hiidenmäessä välittömästi keskustan itäpuolella. Maauimala otettiin käyttöön vuonna 1981. Maauimala ja sitä ympäröivä liikuntapuisto peruskorjattiin 2010-luvulla.

Jämsän maauimala (14.511.1.002) kuuluu Jämsänjoen suualueeseen (14.511), joka on kolmannen jakovaiheen vesistö Kymijoen vesistössä (14). Toinen jakovaihe on Jämsänjoen alue (14.51) ja ensimmäinen on Jämsän reitin valuma-alue (14.5). Jämsänjoen suualueeseen kuuluu Jämsänjoen ohella kolme järveksi luokiteltua vakavettä: Tuuralammi, Leilahti ja Jämsän maauimala.

Lähteet

Aiheesta muualla 
Aamulehti: Suomessa on yli 30 maauimalaa: listaukseen mahtuu uusien keskusten lisäksi myös köyhän miehen ratkaisuja – Tampereen vastavalmistuva keskus on yksi suurimmista (26.7.2018)

Jämsän järvet
Jämsänjoen alue
Maauimalat
Suomen tekojärvet
Jaatilanjärvi

Jaatilanjärvi on kuudentoista hehtaarin laajuinen järvi Jämsässä aivan keskustan pohjoispuolella.

Maantiede 
Jaatilanjärven pituus on 800 metriä, järvi on saareton. Jokilaakson sairaala sijaitsee Jaatilanjärven kaakkoisrannalla ja Jämsän kirkko lounaisrannan tuntumassa.

Jaatilanjärvi kuuluu Kirkko-ojan valuma-alueeseen. Järven eteläpäästä alkaa Jämsänjokeen vievä laskuoja. Jaatilanjärven pohjoispuolella sijaitsevat Suolammi ja Kastjärvi kuuluvat samaan valuma-alueeseen. Myös Jämsän keskustan pienet puistolammet ovat osa Kirkko-ojan valuma-aluetta.

Kirkko-ojan valuma-alue on kolmannen jakovaiheen vesistö Kymijoen päävesistössä. Toinen jakovaihe on Jämsänjoen alue ja ensimmäinen on Jämsän reitin valuma-alue. Kirkko-ojan valuma-alue kattaa Jämsän keskustaajaman itäosan. Jaatilanjärvi sijaitsee alueen eteläosassa.

Lähteet

Aiheesta muualla 
Kalapaikka.net: Jaatilanjärvi

Jämsän järvet
Jämsänjoen alue
Eemil Helander

Eemil Helander (s. 28. toukokuuta 2001 Petäjävesi) on suomalainen kestävyysjuoksija ja hiihtouransa keväällä 2021 päättänyt maastohiihtäjä. Hän edustaa yleisurheilussa Jyväskylän Kenttäurheilijoita ja edusti hiihdossa Keuruun Kisailijoita. Hänen valmentajansa on Ari Nummela.

Helander saavutti vuoden 2019 Kalevan kisoissa hopeaa 5 000 metrin juoksussa ja pronssia 3 000 metrin estejuoksussa sekä vuoden 2020 Kalevan kisoissa hopeaa 5 000 metrin juoksussa. Hän voitti Suomen-mestaruuden sekä 5 000 metrillä että 3 000 metrin esteissä 2021. Hän voitti maastojuoksun Suomen-mestaruuden neljällä kilometrillä 2022.

Helander sijoittui Győrin alle 18-vuotiaiden EM-kilpailuissa 2018 kahdeksanneksi 2 000 metrin estejuoksussa. Seuraavana vuonna hän oli 3 000 metrin estejuoksussa viides alle 20-vuotiaiden EM-kilpailuissa Boråsissa. Hän sijoittui estejuoksussa neljänneksi Tallinnan alle 23-vuotiaiden EM-kilpailuissa 2021.

Helanderin ennätys 5 000 metrillä on 13.55,80 (Lapinlahti 2021) ja 3 000 metrin estejuoksussa 8.39,75 (Tallinna 2021). 

Hiihdossa Helander kuului nuorten maajoukkueryhmään. Hän voitti useita mitaleita eri ikäluokkien SM-kilpailuista ja nuorten MM-viestissä hopeaa 2021.

Helander suoritti 2021–2022 asepalveluksen Santahaminassa, jossa hän teki Cooperin testissä Puolustusvoimien urheilukoulun ennätyksen 4 255 metriä. Hän mursi nilkkansa toukokuussa 2022 ja joutuu olemaan ainakin alkukesän urheilematta.

Lähteet 

Suomalaiset kestävyysjuoksijat
Suomalaiset maastohiihtäjät
Vuonna 2001 syntyneet
Elävät henkilöt
Antti Ihamäki

Antti Ihamäki (s. 2. helmikuuta 1997 Alajärvi) on suomalainen kestävyysjuoksija, joka edustaa Alajärven Ankkureita.

Ihamäki saavutti maastojuoksun SM-kisoissa pitkän matkan kultaa vuonna 2020, hopeaa 2021 ja pronssia 2022. Vuoden 2019 Kalevan kisoissa hän saavutti pronssia 10 000 metrin juoksussa. Hän sai samalla matkalla hopeaa 2021. Puolimaratonin SM-kilpailuissa hän saavutti kultaa vuonna 2022 ja hopeaa vuonna 2021. Maratonin SM-kilpailuissa Ihamäki sai pronssia vuonna 2021. Sisäratojen SM-kilpailuissa hän saavutti pronssia 3 000 metrillä 2021. Ihamäki sijoittui 10 000 metrillä 13:nneksi Eskilstunan alle 20-vuotiaiden EM-kilpailuissa 2015. Aikuisten maaottelussa hän kilpaili ensimmäisen kerran 2019.

Ihamäen ennätys 5 000 metrillä on 14.23,25 (2022), 10 000 metrillä 29.39,09 (2021), puolimaratonilla 1.05.47 (2022) ja maratonilla 2.24.42 (2021).

Lähteet 

Suomalaiset kestävyysjuoksijat
Vuonna 1997 syntyneet
Elävät henkilöt
Levi (täsmennyssivu)

Levi voi tarkoittaa seuraavia:

 Levi, tunturi ja talviurheilukeskus Kittilässä
 Levi tai Leevi, miehen etunimi
 Levi, sukunimenä:
 Beppo Levi (1875–1961), italialainen matemaatikko, jonka mukaan on nimetty Beppo Levin lause
 Carlo Levi (1902–1975), italianjuutalainen kirjailija, kuvataiteilija ja antifasisti
 David Levi (s. 1962), israelilais-yhdysvaltalainen pokeriammattilainen
 Hilde Levi (1909–2003), saksalais-tanskalainen fyysikko
 Isaac Levi (1930–2018), yhdysvaltalainen filosofi ja professori
 Paul Levi (1883–1930), saksalainen lakimies ja kommunistipoliitikko
 Primo Levi (1919–1987), italialainen kemisti ja kirjailija
 Rita Levi-Montalcini (1909–2012), italialainen neurologi, Nobelin lääketieteen palkinnon saaja
 Tullio Levi-Civita (1873–1941), italialainen matemaatikko, jonka mukaan on nimetty Levi-Civita-symboli
 Zachary Levi, (s. 1980), yhdysvaltalainen näyttelijä.
Anton Kunnas

Anton Kunnas (s. 17. helmikuuta 1999 Vantaa) on suomalainen yleisurheilija, joka edustaa IF Sibbo-Vargarnaa.

Kunnas voitti vuoden 2019 Kalevan kisoissa hopeaa seiväshypyssä. Viestijuoksun SM-kilpailuissa hän on saavuttanut 4 × 400 metrin viestissä kultaa 2019 ja pronssia 2018.

Kunnas hyppäsi seiväsennätyksensä 522 Espoossa 18. elokuuta 2019.

Lähteet 

Vuonna 1999 syntyneet
Elävät henkilöt
Suomalaiset yleisurheilijat
Suomen Vietnamilaisten Buddhalaisuus Yhdyskunta

Suomen Vietnamilaisten Buddhalaisuus Yhdyskunta on Suomessa 11.6.2013 rekisteröity uskonnollinen yhdyskunta, jonka kotipaikka on Vantaa.

Yhdyskuntaan kuului 32 jäsentä vuonna 2018.

Katso myös 

 Suomen vietnamilaisten buddhalaisten yhdyskunta

Lähteet 

Uskonto Vantaalla
Suomen buddhalaiset yhdyskunnat
Mahajana
Martiniquen lippu

Martiniquen lippu on Martiniquen tunnus. Alue käyttää virallisena lippunaan Ranskan lippua. Toukokuussa 2019 Martinique otti käyttöön uuden lipun, jota se käyttää muun muassa urheilu-, kulttuuri- ja kansainvälisissä tapahtumissa. Lippu on jaettu kahdeksan osaan, joista neljä on vihreitä ja neljä sinisiä. Numero kahdeksan kuvaa kahdeksaa Martiniquella puhuttua kieltä. Välissä on valkoiset raidat. Keskellä on valkoinen rengas, jossa on 34 tähteä, jotka kuvaavat saaren yhteisöjä. Renkaan keskellä on valkoinen kiekko, jonka keskellä on sini-valkoinen jättiläissiipikotilo.

Ennen nykyistä lippua, Martiniquella oli käytössä epävirallinen käärmelippu. Tässä lipussa valkoisella pohjalla oli neljä sinistä suorakaidetta, jonka sisällä oli valkoinen käärme. Tämän lipun historia ulottuu vuoteen 1766. Tätä lippua käytettiin aikoinaan erityisesti orjalaivoissa.

Lähteet

Martinique
Itsehallintoalueiden liput
Nico Oksanen

Nico Oksanen (s. 27. heinäkuuta 1994 Humppila) on suomalainen kuulantyöntäjä, joka edustaa Turun Urheiluliittoa. Vuoteen 2019 asti hän edusti Loimaan Voimaa.

Kalevan kisoissa Oksanen sai hopeaa 2019 silloisella ennätyksellään 17,88 ja pronssia 2022 tuloksella 17,35. Sisäratojen SM-kilpailuissa hän sai hopeaa 2022. Hän kilpaili aikuisten maaottelussa ensimmäisen kerran 2019.

Oksasen ennätys kuulantyönnössä on 30. elokuuta 2022 Turussa työnnetty 18,04.

Lähteet 

Suomalaiset kuulantyöntäjät
Vuonna 1994 syntyneet
Elävät henkilöt
Pussikielikotilot

Pussikielikotilot (Sacoglossa) on takakiduskotiloihin (Opisthobranchia) kuuluva nilviäisylälahko. Hermann von Ihering kuvasi sen tieteelle vuonna 1876. Pussikielikotiloihin kuuluu 3 yläheimoa. Pussikielikotilot elävät merivedessä.

Lähteet 

Kotilot
Johanna Kylmänen

Ingrid Johanna Katariina Kylmänen (s. 22. maaliskuuta 2002 Pradera, Kolumbia) on suomalainen pikajuoksija, joka edustaa Raision Kuulaa. Hän on sekä Kolumbian että Suomen kansalainen. Kylmäsen valmentaja on hänen isänsä Ari Kylmänen.

Kylmänen karsiutui vuonna 2018 Györin alle 18-vuotiaiden EM-kilpailuissa 100 ja 400 metrin välierissä. Buenos Airesissa järjestetyissä nuorten olympialaisissa hän oli mukana 100 metrillä. Heinäkuussa 2019 Kylmänen saavutti tyttöjen 100 metrin juoksussa hopeaa Euroopan nuorten olympiafestivaaleilla Azerbaidzhanin Bakussa. Hän karsiutui vuonna 2021 alle 20-vuotiaiden EM- ja MM-kilpailuissa 100 metrin välierissä. Hän kuului Münchenin EM-kilpailuissa 2022 alkuerissä karsiutuneeseen Suomen 4 × 100 metrin viestijoukkueeseen.

Kylmänen on saavuttanut Kalevan kisoissa pronssia 100 metrin juoksussa vuosina 2018, 2021 ja 2022. Sisäratojen SM-kilpailuissa hän on saavuttanut 60 metrin juoksussa pronssia 2022. Hän on voittanut yhteensä 14 henkilökohtaista juniorisarjojen SM-kultamitalia eri ikäsarjoissa juoksussa sekä moniotteluissa.

Henkilökohtaiset ennätykset 
 Ulkoradat

Sisäradat

Lähteet 

Suomalaiset pikajuoksijat
Vuonna 2002 syntyneet
Elävät henkilöt
Fazerin Parhain

Fazerin Parhain on Oy Karl Fazer Ab:n valmistama makeissekoitus. Monet kutsuvat makeissekoitusta nimellä Fazerin Parhaat sen virallisen nimen sijaan. Makeissekoitus ilmestyi alun perin vuonna 1935 nimellä Extra Prima. Sekoituksen makeisvalikoima on muuttunut useita kertoja vuosien varrella. Sekoitukseen ovat kuuluneet muun muassa makeiset Alfa, Geisha/Tokyo, Hawaii/Havad, Kino, Pähkinä, Rapu ja Regina, jotka ovat sittemmin poistuneet sekoituksesta. Makeiset Islanti, Kiss-Kiss, Lakta, Orange, Rex, Suometar ja Tosca ovat yhä mukana vuonna 2022 myytävässä sekoituksessa.

Geisha 
Fazerin parhaimmissa esiintyneen Geisha-makeisen nimi muutettiin Geisha-suklaan markkinoille tuonnin yhteydessä Tokyoksi.

Lähteet

Fazerin makeiset
Sadistinen persoonallisuushäiriö

Sadistinen persoonallisuushäiriö on persoonallisuushäiriö, johon sisältyy toisen kärsimyksestä nauttiminen. Se esitetään diagnoosijärjestelmässä Diagnostic and Statistical Manual of Mental Disorders (DSM-III-R). Uudemmissa DSM:n versioissa (DSM-IV, DSM-IV-TR and DSM-5) ei sitä ole.

Sanat  sadismi ja sadisti tulevat markiisi de Sadesta.

Määritelmä 
Sadismiin kuuluu nautinnon saaminen muiden kokemasta epämukavuudesta tai kivusta. Vastakkaisprosessien teoria selittää, miten yksilöt paitsi ylpeilevät myös nauttivat sadistisesta toiminnasta. Jos ihmisellä on sadistinen persoonallisuus, hän tavallisesti käyttäytyy aggressiivisesti ja julmasti. Sadismiin voi kuulua myös emotionaalisen julmuuden käyttö, tietoinen muiden ihmisten manipulointi pelon avulla ja kiinnostus väkivaltaan, kuten harrastukset joissa osatekijänä on väkivalta hienostuneessa muodossa.

Theodore Millon sanoo, että sadismissa on neljä alatyyppiä, joille hän antoi nimet pakottava sadismi, (enforcong sadism) purkautuva sadismi (explosive sadism), veltto sadismi (spineless sadism) ja tyrannimainen sadismi (tyrannical sadism).

Katso myös
 Seksuaalinen sadismi

Lähteet

Ulkoiset linkit 
 Psychological Profile of Washington, D.C.-Area Sniper provides some excellent theoretical descriptions of the sadistic personality.
 PTypes Sadistic Personality Disorder
 Institute for Advanced Studies in Personality & Psychology Trait details & visual reference
 Sivu sadismista

Persoonallisuushäiriöt
Kriminologia
Väkivalta
Aziz el-Shawan

Aziz el-Shawan (6. toukokuuta 1916 – 14. toukokuuta 1993) oli egyptiläinen säveltäjä. Häntä pidetään toisen egyptiläissäveltäjäsukupolven edustajana, jona hän loi oman tyylinsä kansallisin vaikuttein. Hänen opettajanaan oli Moskovassa Aram Hatšaturjan, jolta saadut vaikutteet näkyvät värikkäässä orkestroinnissa ja melodisen linjan käytössä. El-Shawan on teosten nimissä ja motiiveissa viitannut sekä muinaiseen että myöhempään, arabien asuttamaan Egyptiin.

El-Shawanin teosten joukossa ovat baletti Isis ja Osiris, neljä sinfoniaa, konsertto pianolle ja orkesterille sekä Omanin perinnemusiikkiin pohjautuva Tansseja. Hän sävelsi myös maansa ensimmäisen oopperan (Anas al-Wogood), joka kantaesitettiin kolmekymmentä vuotta säveltämisensä jälkeen vuonna 1995. 

Hänen tyttärensä on etnomusikologi Salwa el-Shawan Castelo-Branco. Hänen oppilaidensa joukossa oli Kairon taideakatemian konservatoriossa Haitham Sukkarieh.

Lähteet 
  

Egyptiläiset säveltäjät
Oopperasäveltäjät
Vuonna 1916 syntyneet
Vuonna 1993 kuolleet
Isomedaka

Isomedaka (Adrianichthys poptae) on medakojen (Adrianichthyidae) heimoon kuuluva kala. Lajia pidetään akvaariokalana. Max Carl Wilhelm Weber ja Lieven Ferdinand de Beaufort kuvasivat lajin ensimmäisenä vuonna 1922.

Ulkonäkö ja koko 
Isomedaka voi kasvaa jopa 17,1 senttimetrin mittaiseksi.

Levinneisyys ja elinympäristö 
Isomedakaa tavataan Posojärvessä Indonesiassa. Laji elää makeassa vedessä. Isomedakalle sopivin veden pH-arvo on 7,5–8,5 ja veden lämpötila 24–29 celsiusastetta. Se elää veden pelagisella alueella.

Lähteet 

Nokkakalat
Uhanalaiset kalat
Akvaariokalat
Ripsumedaka

Ripsumedaka (Adrianichthys oophorus) on medakojen (Adrianichthyidae) heimoon kuuluva kalalaji. Maurice Kottelat kuvasi lajin tieteelle vuonna 1990.

Ulkonäkö ja koko 
Risumedakan tavallinen pituus on noin 6,5 senttimetriä. Se voi kasvaa jopa 8,5 senttimetrin mittaiseksi.

Levinneisyys ja elinympäristö 
Isomedakaa tavataan Indonesiassa. Laji elää makeassa vedessä. Isomedakalle sopivin veden pH-arvo on 7,5–8,5 ja veden lämpötila 24–29 celsiusastetta. Se elää veden pelagisella alueella.

Lähteet 

Nokkakalat
Pohjois-Suomen Islamilainen Yhdyskunta

Pohjois-Suomen Islamilainen Yhdyskunta on Suomessa 10.11.2000 rekisteröity uskonnollinen yhdyskunta, jonka kotipaikka on Oulu.

Yhteisön toiminta alkoi vuonna 1992. Yhdyskunnaksi se rekisteröityi vuonna 2000. Jäsenmäärältään yhdyskunta kuuluu Suomen suurimpiin islamilaisiin yhdyskuntiin. Vuonna 2018 siihen kuului 1028 jäsentä. Yhdyskunnalla on moskeija Oulussa.

Oulun moskeijaan liittyviä tapahtumia 
Oulun moskeija on 2010-luvulla kärsinyt toistuvista ilkivallanteoista. Tiloihin on heitetty savukranaatti, ikkunoita on rikottu ja tiloihin on murtauduttu. Tapahtumat on kytketty Oulun seksuaalirikoksiin.

Alle 10-vuotias lapsi joutui moskeijassa seksuaalisen hyväksikäytön ja raiskauksen uhriksi vuonna 2018. Tekijänä oli mies, joka vastasi lapsen uskonnollisesta kasvatuksesta.

Lähteet 

Islam Suomessa

Suomen islamilaiset yhdyskunnat
2-aminopyridiini

2-Aminopyridiini (C5H7N) on pyridiinijohdannaisiin kuuluva aromaattinen ja heterosyklinen orgaaninen yhdiste. Yhdistettä käytetään valmistettaessa esimerkiksi lääkkeitä ja väriaineita.

Ominaisuudet
Huoneenlämpötilassa 2-aminopyridiini on väritöntä kiteistä ainetta. Se on hyvin vesiliukoista ja liukenee myös etanoliin, dietyylieetteriin ja bentseeniin. Yhdisteellä esiintyy imiini-enamiinitautomeriaa. 2-Aminopyridiinin liuokset ovat emäksisiä. Yhdiste reagoi elektrofiilien kanssa olosuhteista riippuen joko renkaan tai aminoryhmän typpiatomilla. 2-Aminopyridiini voi reagoida myös elektrofiilisella aromaattisella substituutiolla. 2-Aminopyridiini ärsyttää ihoa, silmiä ja hengityselimiä. Sille altistuminen voi aiheuttaa kouristuksia ja muita keskushermostoperäisiä vaikutuksia.

Valmistus ja käyttö
2-Aminopyridiiniä valmistetaan pyridiinin ja natriumamidin välisellä niin kutsutulla Tšitšibabin-reaktiolla. Sitä käytetään väriaineiden, maatalouskemikaalien ja lääkeaineiden esimerkiksi sulfapyridiinin, tripelennamiinin, piroksikaamin ja tenoksikaamin synteeseissä.

Lähteet

Aromaattiset yhdisteet
Heterosykliset yhdisteet
Nguyễn-dynastia

Nguyễn-dynastia (1802–1945) oli viimeinen Vietnamia hallinnut keisarillinen dynastia.

Historia 
Nguyễnin suku alkoi saada valtaa jo 1500-luvulla Lê-dynastian valtakaudella. Lê - Mac ja Trinh-sukujen keskinäisten valtataisteluiden ja liittoutumien jälkeen vuonna 1673 saavutettiin rauhanomainen tila, jossa Nguyễn-suku hallitsi lähinnä Vietnamin eteläosia ja Trinh-suku sai pohjoisosat haltuunsa. Tay Sonin kapinan jälkeen Gia Longista tul keisari vuonna 1802. Hänestä tuli Nguyễn-dynastian perustaja. 

Gia Longin kuoleman jälkeen dynastia harjoitti konservatiivista politiikkaa ja vastusti länsimaiden lähetystyötä. Tämä sai ranskalaiset hyökkäämään Vietnamiin ja valtaamaan sen kolme itäistä provinssia. Ranskalaisten vaikutusvalta laajeni, ja lopulta keisarilla oli enää nimellinen valta maan keskiosissa. Bao Dai luopui kruunusta 1945.

Keisarit 

 1802-1820 : Gia Long (嘉隆帝)
 1820–1841 : Minh Mạng (明命帝)
 1841–1847 : Thiệu Trị (紹治帝)
 1847–1883 : Tự Đức (嗣德帝)
 1883-1883 : Dục Đức (育德帝)
 1883-1883 : Hiệp Hòa (協和帝)
 1883–1884 :Kiến Phúc (建福帝)
 1884–1885 : Hàm Nghi (咸宜帝)
 1885–1889 : Đồng Khánh (同慶帝)
 1889–1907 : Thành Thái (成泰帝)
 1907–1916 : Duy Tân (維新帝)
 1916–1925 : Khải Định (啟定帝)
 1926–1945 et 1949-1955 : Bảo Đại (保大帝)

Lähteet

Aiheesta muualla
Fairview (Kentucky)

Fairview on väestönlaskennallinen asuinpaikka Christianin ja Toddin piirikunnissa, Kentuckyssä, Yhdysvalloissa. Sen väkiluku oli vuoden  väestönlaskennassa 286. Paikkakunta tunnetaan Konfederaation ainoan presidentin Jefferson Davisin synnyinpaikkana.

Asukkaat 
Kunnan asukkaista 98,69 prosenttia on valkoisia ja 1,31 prosenttia muita etnisiä ryhmiä. 100 prosenttia asukkaista on Yhdysvaltain kansalaisia. Kunnan väestön keski-ikä on 18,5 vuotta.

Kuvia

Lähteet

Viitteet

Kentuckyn kunnat
Karolingien keisarikunta

Karolingien keisarikunta (800–888) oli suuri pääasiassa frankeista koostunut keisarikunta Keski- ja Länsi-Euroopassa keskiajan alussa. Sitä hallitsi Karolingien dynastia, joka oli ollut frankkien kuninkaita vuodesta 751 ja Lombardian kuninkaita vuodesta 774. 

Karolingien valtakunnasta tuli keisarikunta, kun joulupäivänä 800 paavi Leo III kruunasi Kaarle Suuren keisariksi. Tavoitteena oli palauttaa Länsi-Rooman valtakunnan loisto. Karolingien keisarikuntaa voidaan pitää Pyhän saksalais-roomalaisen keisarikunnan alkuvaiheena.

Ludvig Hurskaan kuoltua hänen poikiensa välillä käytiin veljessota, joka päättyi vuonna 843 tehtyyn Verdunin sopimukseen, jossa päätettiin valtakunnan jaosta kolmeen kuningaskuntaan. Jako oli Karolingien keisarikunnan murenemisen alku, mutta toisaalta siitä alkoi myös nykyisten Länsi-Euroopan suurten valtioiden kehitys. Yhden osan hallitsijalla oli edelleen keisarin arvo, mutta ei juuri valtaa muiden kuninkaiden yläpuolella.

Kaarle Paksu kokosi veljiensä perinnön  ja paavi Johannes VIII kruunasi hänet keisariksi vuonna 881. Kaarlen lukuisat epäonnistumiset, kyvyttömyys ja suoranaiset virheet, joita hän teki hallitessaan, saivat aikaan kapinointia kansoissa, jotka hän oli valtaansa saanut. Kaarlen viimeisenä vuonna Karolingien valtakunta hajosi lopullisesti. Arnulf sai Saksan ja Lotharingian, kun taas Eudes eli Odo Ranskan, Berengar Italian, Rudolf Burgundin ja Ludvig Sokea Provencen.

Lähteet

Aiheesta muualla 

Euroopan entiset valtiot
Keski-Euroopan historia
Keskiaika
Frankkien valtakunta
Bertil’s health

Valioravinto on vuonna 1960 perustettu luontaistuotealan yritys Pietarsaaresta. Valioravinto harjoittaa tuotanto-, tuotekehitys- ja tukkukauppatoiminnan lisäksi maahantuontia ja vientiä sekä sopimusvalmistusta. Yritys on osakkaana useissa tuotekehitykseen ja tutkimukseen keskittyvissä yrityksissä. Maaliskuussa 2020 Valioravinto vaihtoi nimekseen Bertil’s health oy.

Lähteet

Suomalaiset yritykset
Pietarsaarelaiset yritykset
Nanoq

Nanoq on arktinen museo Pietarsaaressa, jossa esitellään arktisten alueiden kulttuureja ja tapoja. Nanoqin perusti Pentti Kronqvist vuonna 1991, ja se on Suomen ensimmäinen arktinen museo. Kronqvist sai idean museoon naparetkillään keräämiensä esineiden innoittamana. Nanoq on grönlantia ja tarkoittaa jääkarhua.

Perustaminen 
Pentti Kronqvist rakensi vuosina 1956–1983 pienen kylän Fäbodaan noin 7 kilometrin päähän Pietarsaaresta. Siinä oli kahdeksan mökkiä. Myöhemmin hän sai ajatuksen arktisesta museosta koska oli matkoillaan kerännyt kokoelman Pohjois-Grönlantilaisia esineitä joita hän halusi laittaa esille. Museon rakentaminen alkoi vuoden 1988 kesällä kun Nanoq r.f. perustettiin. Nykyisin taloja on noin 20.

Päärakennuksen näyttelyt 
Kaksikerroksinen päärakennus on osittain rakennettu maan sisään samaan tapaan kuin turvemajat rakennetaan. Sen ensimmäisessä kerroksessa on näytteillä esineitä Arktisen ja Antarktisen alueilta sekä esitellään arktisten kansojen elämäntapoja ja kulttuuria. Muun muassa vaatteita, pyyntivälineitä ja jokapäiväisiä esineitä. Siellä on myös Pohjois-Kanadan inuittien tekemien vuolukiviveistosten kokoelma. Veistoksissa kuvataan inuittien jokapäiväisen elämän tapahtumia. Siellä on alkuaikojen jälkeen ryhdytty esittelemään myös muiden arktiksen kansojen elämää. Toisessa kerroksessa esitellään Arktiselle ja Antarktiselle alueille tehtyjen tunnettujen tutkimusretkien retkeilijöiden käyttämiä välineitä jonka lisäksi siellä on näyttely pyynnistä arktisilla alueilla: Pohjois-Grönlannista, Huippuvuorilta ja Siperiasta. Pyyntinäyttelyn esineet ovat historiallisia pyyntivälineita, mutta myös uudempaa, modernia esineistöä on mukana.

Nanoqissa on myös Wladimir Goichmanin 111 taulun kokoelma. Hän oli aivokirurgi, professori, taidemaalari, naparetkeilijä sekä lääkintäeversti toisen maailmansodan aikana. Hän oli vuosina 1932–1934 Taimyr-retkikunnan mukana lääkärinä ja tutkijana.

Rakennuksia 
Päärakennuksen alueella on tupakylä ja yhden aidon rakennuksen lisäksi alueella on muita rakennuksia jotka yhdistyksen jäsenet ovat talkootöinä rakentaneet rakennusten esikuvien mukaan.

 Pohjanmaalainen pyyntivaja
 Komentokeskus talvisodasta
 Pohjois-grönlantilainen turvemaja
 Kirkko Avannaata ulloria (Pohjantähti), maailman pohjoisin kirkko
 Erik S. Nyholmin varasto
 Henry Rudin pyyntimaja
 Lappilainen kullanhuuhdontaleiri
 Isotupa, joka on peräisin Luodosta
 Suomalainen savusauna
Lähde:

Katso myös 
 Kammi

Lähteet

Aiheesta muualla 
 
 

Pietarsaaren kulttuuri
Suomen museot
Juho Ahosola

Juho Mikael Ahosola (s. 29. tammikuuta 1988, Vantaa) on suomalainen yritysjohtaja. Hän toimii Talenom Oyj:n  johtoryhmässä operatiivisena johtajana (COO).

Koulutus 
Koulutukseltaan Juho Ahosola on hallintotieteen maisteri,Itä-Suomen yliopistosta, pääaineena vero-oikeus.

Lähteet

Elävät henkilöt
Vuonna 1988 syntyneet
Suomalaiset yritysjohtajat
Pjotr Kotšetkov

Pjotr Anatoljevitš Kotšetkov (; s. 25. kesäkuuta 1999 Kazan, Venäjä) on venäläinen jääkiekkomaalivahti, joka pelaa KHL-seura Torpedo Nižni Novgorodissa.

Ura

Seuraura
Kotšetkov aloitti jääkiekkoilun Dizel Penzassa ollessaan 4-vuotias. Hän aloitti puolustajana, mutta siirtyi maalivahdiksi 8-vuotiaana. Kotšetkov torjui Dizelin ikäluokassaan Volgan aluemestaruuteen vuonna 2011. Kaudeksi 2015–2016 hän siirtyi Ak Bars Kazanin B-nuoriin, josta Kotšetkov palasi taas kaudeksi 2016–2017 Dizel Penzan organisaatioon. Hän debytoi seuran miesten joukkueessa Venäjän toiseksi korkeimmalla sarjatasolla VHL-liigassa, jossa vain 17-vuotias Kotšetkov pelasi kahdeksan runkosarjaottelua. 

Heinäkuussa 2017 Kotšetkov teki KHL-sopimuksen HK Sotšin kanssa. Hän pelasi kauden 2017–2018 kokonaan Venäjän nuorten sarja MHL:n Kapitan Stupinossa. Kaudeksi 2018–2019 Kotšetkov siirtyi Sotšin organisaatioon. Hän pelasi suurimman osan kaudestaan seuran farmijoukkue HK Rjazanissa, VHL:ssä, jossa Kotšetkov pelasi 18 runkosarja- ja kolme playoff-ottelua torjuen kaksi nollapeliä. Hänet valittiin lokakuun 2018 lopulla liigan viikon maalivahdiksi. Kotšetkov teki kauden aikana myös KHL-debyyttinsä saaden tililleen kaksi runkosarjaottelua. Hän pelasi ensimmäisen KHL-ottelunsa 1. lokakuuta 2018 vieraissa Jokereita vastaan. Kotšetkov torjui Sotšin 4–2-tappioon päättyneessä ottelussa 26 kertaa.

Toukokuussa 2019 Sotši kauppasi Kotšetkovin SKA Pietariin vaihdossa maalivahti Nikita Bogdanoviin. Carolina Hurricanes varasi hänet "yli-ikäisenä" (20 vuotta) toisella kierroksella 36. pelaajana NHL:n varaustilaisuudessa 2019. Kotšetkov oli varaustilaisuuden pienimmällä numerolla varattu eurooppalaismaalivahti ja kaikkiaan toinen maalivahti Spencer Knightin (13. varaus) jälkeen.

Maajoukkueura

Kotšetkov pelasi alle 20-vuotiaiden MM-kilpailuissa vuonna 2019, jolloin hän voitti pronssia. Kotšetkov nousi turnauksen edetessä Venäjän ykkösmaalivahdiksi Daniil Tarasovin ohi ja pelasi kaikki pudotuspelit. Kotšetkov valittiin turnauksen parhaaksi maalivahdiksi ja valmennus valitsi hänet joukkueensa turnauksen yhdeksi kolmesta parhaasta pelaajasta.

Tilastot

Maajoukkuetilastot

Lähteet

Viitteet

Venäläiset jääkiekkomaalivahdit
Carolina Hurricanesin pelaajat
Carolina Hurricanesin varaamat pelaajat
Vuonna 1999 syntyneet
Elävät henkilöt
The Rise of Starlit Fires

The Rise of Starlit Fires on suomalaisen power metal -yhtyeen Force Majeuren kolmas studioalbumi. Se on julkaistu vuonna 2017 levymerkillä Mighty Music.

Kappaleet

Kokoonpano 
 Ricky Tournee – laulu
 Jussi Reuhkala – kitara
 Eemeli Ojanen – kitara
 Tuomas Väänänen – basso
 Jaakko "Jake" Nylund – rummut
 Kari "Huikka" Huikuri – kosketinsoitin

Vuoden 2017 albumit
Force Majeuren albumit
Varikkopysähdys

Varikkopysähdys on moottoriurheilukilpailuissa ajoneuvon tai kuljettajan huoltotoimenpiteisiin keskittyvä tapahtuma, jossa ajoneuvo palaa varikkoalueelle varsinaiselta kilparadalta.

Vuonna 2019 Formula 1:n Britannian Grand Prix'ssä Red Bull -talli teki maailmanennätyksen suorittamalla nopeimman varikkopysähdyksen kilpasarjan historiassa.

Lähteet 

Moottoriurheilu
Mason Mount

Mason Tony Mount (s. 10. tammikuuta 1999 Portsmouth) on englantilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Chelseaa.

Seurajoukkueura 
Mount pelasi pitkään Chelsean juniorijoukkueissa. Kaudella 2017–2018 hän pelasi lainasopimuksella Alankomaiden pääsarjassa Vitessessä ja teki 29 liigaottelussa kahdeksan maalia. Hänet valittiin Eredivisien kauden joukkueeseen. Kauden 2018–2019 hän pelasi lainalla Englannin mestaruussarjassa Derby Countyssa ja teki 35 ottelussa kahdeksan maalia. 

Ensimmäisen valioliigaottelunsa Mount pelasi Chelseassa elokuussa 2019 ja ensimmäisen valioliigamaalinsa hän teki kauden toisessa ottelussa Leicester Cityä vastaan. Hän pelasi kauden aikana 37 valioliigaottelua ja onnistui maalinteossa lisäksi Norwich Cityä, Wolverhampton Wanderersia, Southamptonia, Aston Villaa, Evertonia ja uudelleen Wolverhamptonia vastaan. Mestarien liigassa hän pelasi kahdeksan ottelua.

Mount pelasi 11 ottelua Chelsean voittaessa Mestarien liigan kaudella 2020–2021. Hän teki maalin puolivälierässä FC Portoa ja välierässä Real Madridia vastaan sekä syötti loppuottelun ainoan maalin. Kauden 36 valioliigaottelussa hän viimeisteli kuusi maalia. Hän voitti UEFA Super Cupin ja seurajoukkueiden maailmanmestaruuden syksyllä 2021. Valioliigakaudella 2021–2022 pelaamissaan 32 ottelussa hän teki yksitoista ja syötti kymmenen maalia. Mestarien liigan seitsemässä ottelussa hän viimeisteli yhden maalin.

Maajoukkueura 
Mount on pelannut Englannin alle 16-, 17-, 18-, 19- ja 21-vuotiaiden maajoukkueissa yhteensä 40 ottelua ja tehnyt niissä 13 maalia. Hän pelasi kaikki ottelut Englannin voittaessa alle 19-vuotiaiden Euroopan-mestaruuden 2017.

Mount pelasi Englannin miesten maajoukkueessa ensimmäisen kerran syyskuussa 2019 EM-karsintaottelussa Bulgariaa vastaan ja pääsi kentälle myös viidessä seuraavassa EM-karsintaottelussa, joista Tšekkiä ja Montenegroa vastaan hän pelasi avauskokoonpanossa. Ensimmäisen maaottelumaalinsa hän teki kuudennessa maaottelussaan Kosovoa vastaan. Kansojen liigassa hän teki maalin lokakuussa 2020 Belgiaa ja marraskuussa 2020 Islantia vastaan sekä MM-karsinnassa Albaniaa vastaan maaliskuussa 2021. Hän on joulukuun 25. päivään 2021 mennessä pelannut 26 A-maaottelua. Kesän 2021 EM-kilpailuissa hän pelasi täydet minuutit kahdessa ensimmäisessä alkulohko-ottelussa ja puolivälieräottelussa. Myös välierässä Tanskaa ja tappiollisessa loppuottelussa Italiaa vastaan hän pelasi avauskokoonpanossa ja oli kentällä jatkoajan ensimmäiselle puoliskolle saakka.

Lähteet 

Englantilaiset jalkapalloilijat
Vuonna 1999 syntyneet
Elävät henkilöt
Innocence of Muslims

Innocence of Muslims () on yhdysvaltalainen amatöörielokuva, joka julkaistiin YouTubessa vuonna 2012. Islamin vastaisesta elokuvasta seurasi mielenosoituksia ja hyökkäyksiä pääasiassa Yhdysvaltain diplomaattisiin kohteisiin eri muslimimaissa.

Elokuvassa islamin profeetta Muhammed on sängyssä naisten kanssa ja puhuu lasten tappamisesta. Elokuvassa näyttelevien mukaan he eivät tienneet kyseessä olevan uskonnollinen propagandavideo. Heidän vuorosanojaan oli jälkikäteen muutettu erilaisiksi. Elokuvan trailerin YouTubeen ladannut henkilö on esiintynyt julkisuudessa salanimellä Sam Bacile. Radiohaastattelussa hän kertoi nimekseen Nakoula Basseley Nakoula. Nimimerkki sambacile lisäsi elokuvan trailerin YouTubeen 1. heinäkuuta 2012. Yksi elokuvan näyttelijöistä on kertonut haastavansa elokuvan tekijän oikeuteen. Egyptissä syntynyt ja Kaliforniassa asuva Nakoula, joka on tuottanut elokuvan, joutui viranomaisten kuulusteltavaksi rikottuaan mahdollisesti ehdonalaisen vankeusrangaistuksensa ehtoja. Elokuvan ohjaajan on kerrottu olevan Alan Roberts. Koptikristittyihin kuuluva Nakoula kertoi keränneensä elokuvan viiden miljoonan dollarin tuotantokulut sadalta juutalaisrahoittajalta, joita hän ei kuitenkaan suostunut nimeämään. Floridalainen Polta Koraani -päivän vuonna 2010 ideoinut pastori Terry Jones ilmoitti esittävänsä otteita kaksituntisesta elokuvasta kirkossaan.

Google on estänyt videon katselemisen Egyptissä, Libyassa, Intiassa ja Indonesiassa omistamassaan YouTube-videopalvelussa mielenosoitusten alettua. Afganistanissa estettiin pääsy kokonaan YouTube-sivustolle. Googlen mukaan video ei riko palvelun sääntöjä, eikä se näin ollen aio poistaa sitä YouTubesta, vaikka Valkoinen talo on pyytänyt Googlea sen poistamaan.

Egyptin yleinen syyttäjä antoi videon vuoksi syyskuun lopulla kansainvälisen etsintäkuulutuksen seitsemästä nimetystä egyptiläissyntyisestä, maan ulkopuolella asuvasta koptikristitystä – joukossa videon tekijä Nakoula Basseley Nakoula – sekä pastori Terry Jonesista ja vaati heidän luovuttamistaan Egyptiin, jossa heitä saattoi uhata jopa kuolemantuomio islamin pilkkaamisesta.  Samoihin aikoihin eräs iranilainen islamilainen äärijärjestö ilmoitti uudistaneensa ajatollah Khomeinin brittiläiselle kirjailijalle Salman Rushdielle tämän romaanin Saatanalliset säkeet vuoksi vuonna 1989 langettaman kuolemantuomion ja korottaneen hänen tappamisestaan maksettavan palkkion 3,3 miljoonaan dollariin. Järjestön mukaan Innocence of Muslims -elokuvaa ei olisi koskaan tehty, jos Rushdie olisi tapettu aiemmin, eikä islamin pilkkaaminen lopu niin kauan kuin Rushdie on elossa.

Lähteet

Islamin kritiikki
Muhammed
YouTube
Vuoden 2012 elokuvat
Yhdysvaltalaiset lyhytelokuvat
Wilfred Ndidi

Onyinye Wilfred Ndidi (s. 16. joulukuuta 1996 Lagos) on nigerialainen jalkapalloilija, pelipaikaltaan puolustava keskikenttäpelaaja. Hän edustaa Englannin Valioliigassa pelaavaa Leicester Cityä.

Ndidi edusti Belgian pääsarjassa pelaavaa KRC Genkiä tammikuusta 2015 tammikuuhun 2017 ja pelasi myös Eurooppa-liigassa. Sitten hän siirtyi Englannin Valioliigan Leicester Cityyn. Kevätkaudella 2017 hän pelasi 17 valioliigaottelua ja teki niissä kaksi maalia. Hän pelasi myös neljä ottelua  Mestarien liigassa. Kaudella 2017–2018 hän pelasi 33 valioliigaottelua. Kaudella 2018–2019 hän pelasi Leicesterin kaikki 38 valioliigaottelua ja teki niissä kaksi maalia. Seuraavalla kaudella hän viimeisteli 32 pelaamassaan liigaottelussa kaksi maalia. Kauden 2020–2021 alkupuolella hän kärsi lihasvammasta, ja pelasi kaikkiaan 26 valioliigaottelua, joissa teki yhden maalin. FA Cupissa hän pelasi kaikissa kuudessa ottelussa Leicesterin voittaessa cupmestaruuden.

Ndidi on pelannut Nigerian maajoukkueessa 36 ottelua lokakuusta 2015 alkaen. Hän pelasi MM-kilpailuissa 2018 täyden ajan Nigerian kaikissa kolmessa ottelussa. Afrikan-mestaruuskilpailuissa 2019 hän pelasi Nigerian kaikissa seitsemässä ottelussa ja viimeistä alkulohko-ottelua lukuun ottamatta täyden ajan. Nigeria saavutti kisoissa pronssia.

Lähteet  

Nigerialaiset jalkapalloilijat
Vuonna 1996 syntyneet
Elävät henkilöt
Leandro Trossard

Leandro Trossard (s. 4. joulukuuta 1994) on belgialainen jalkapalloilija, pelipaikaltaan hyökkääjä. Hän edustaa Englannin Valioliigassa pelaavaa Brighton & Hove Albionia.

Trossard nousi KRC Genkin edustusjoukkueeseen vuonna 2012 mutta pelasi seuraavina vuosina lainasopimuksilla myös Lommel Unitedissa, KVC Westerlossa ja OH Leuvenissa. Kesällä 2019 hän siirtyi englantilaisseura Brighton & Hove Albioniin. Hän teki maalin ensimmäisessä valioliigaottelussaan elokuussa 2019 West Ham Unitedia vastaan. Toisen maalin hän teki marraskuussa Norwich Cityä, kolmannen tammikuussa Aston Villaa vastaan sekä neljännen ja viidennen heinäkuussa peräkkäisissä otteluissa Norwichia ja Liverpoolia vastaan. Hän pelasi kauden aikana 31 valioliigaottelua. Kaudella 2020–2021 Trossard teki 35 valioliigaottelussaan jälleen viisi maalia: kauden avausottelussa Chelseaa, tammikuussa Tottenhamia, maaliskuussa peräkkäisissä otteluissa Southamptonia ja Newcastlea sekä toukokuussa Manchester Cityä vastaan. Kaudella 2021–2022 hän pelasi 34 valioliigaottelua ja teki niissä kahdeksan maalia, muun muassa maalin kärkipään joukkueita Liverpoolia, Arsenalia, Tottenhamia ja Manchester Unitedia vastaan. Kaudella 2022–2023 Trossard teki valioliigauransa ensimmäisen hattutempun lokakuun alussa Liverpoolia vastaan.

Trossard on pelannut Belgian alle 16-, 17-, 18-, 19- ja 21-vuotiaiden maajoukkueissa yhteensä 28 ottelua. Ensimmäisen A-maaottelunsa Belgian maajoukkueessa hän pelasi syyskuussa 2020 Kansojen liigan ottelussa Tanskaa vastaan. Syyskuun 2022 loppuun mennessä hän on pelannut 21 A-maaottelua, joista kahdeksan ottelua avauskokoonpanossa. Hän teki kaksi maalia maaliskuussa 2021 MM-karsintaottelussa Valko-Venäjää vastaan, yhden maalin maaliskuussa 2022 ystävyysottelussa Burkina Fasoa vastaan ja kaksi maalia kesäkuussa 2022 Kansojen liigan ottelussa Puolaa vastaan. Kesällä 2021 järjestetyissä EM-kilpailuissa hän pelasi vain 75 minuuttia viimeisessä alkulohko-ottelussa Suomea vastaan.

Lähteet 

Belgialaiset jalkapalloilijat
Vuonna 1994 syntyneet
Elävät henkilöt
Solly March

Solomon Benjamin "Solly" March (s. 20. heinäkuuta 1994 Eastbourne) on englantilainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Brighton & Hove Albionia.

March siirtyi juniori-ikäisenä Lewes FC:stä Brighton & Hove Albioniin vuonna 2011. Edustusjoukkueeseen hän nousi kaudella 2013–2014 ja pelasi mestaruussarjassa ja FA Cupissa kauden aikana yhteensä 27 ottelua. Keväällä 2017 Brighton nousi Valioliigaan. March pelasi ensimmäisellä valioliigakaudellaan 36 liigaottelua ja teki niissä yhden maalin. Kaudella 2018–2019 hän pelasi 35 liigaottelua ja teki jälleen yhden maalin. Kaudella 2019–2020 hän pelasi 19 liigaottelua loukkaantumisten estettyä välillä pelaamisen. Kaudella 2020–2021 hän pelasi 21 liigaottelua, joissa hän teki kaksi maalia, mutta loukkaantui helmikuun alussa ottelussa Liverpoolia eikä pelannut sen jälkeen enää koko kautena.

March on pelannut Englannin alle 20-vuotiaiden maajoukkueessa neljä ja alle 21-vuotiaiden maajoukkueessa kolme ottelua. Vanhemmassa ikäluokassa hän on tehnyt yhden maalin.

Lähteet 

Englantilaiset jalkapalloilijat
Vuonna 1994 syntyneet
Elävät henkilöt
Dan Burn

Daniel Johnson "Dan" Burn (s. 9. toukokuuta 1992 Blyth) on englantilainen jalkapalloilija, pelipaikaltaan keskuspuolustaja. Hän edustaa Englannin Valioliigassa pelaavaa Newcastle Unitedia. Hän on pituudeltaan 201 senttimetriä.

Burn aloitti liigauransa Darlingtonin joukkueessa Englannin kakkosliigassa kaudella 2009–2010. Hän pelasi Fulhamin joukkueessa yhdeksän valioliigaottelua kaudella 2013–2014. Hän on edustanut myös Yeovil Townia, Birmingham Cityä ja Wigan Athleticia, ja kesällä 2018 hän siirtyi Brighton & Hove Albioniin mutta pelasi vielä syksyn 2018 lainalla Wiganissa. Kevätkaudella 2019 hän pääsi pelaamaan Brightonissa vain kolmessa FA Cupin ottelussa. Kaudella 2019–2020 hän kuului Brightonin vakiokokoonpanoon ja pelasi 34 valioliigaottelua, joista 31 ottelussa täydet minuutit. Kaudella 2020–2021 hän pelasi 27 valioliigaottelua, joista 20 ottelussa täyden ajan. Hän teki toukokuussa 2021 kotiottelussa Manchester Cityä vastaan 3–2-voittomaalin. Kaudella 2021–2022 hän pelasi Brightonissa 13 valioliigaottelua ja teki maalin tammikuun alussa Evertonia vastaan. Tammikuun lopussa hän siirtyi Newcastle Unitediin, jossa hän pelasi loppukauden aikana 16 valioliigaottelua ja niissä kaikissa täydet minuutit.

Burn on pelannut toiseksi korkeimmalla sarjatasolla mestaruussarjassa 132 ottelua ja tehnyt niissä kaksi maalia.

Lähteet 

Englantilaiset jalkapalloilijat
Vuonna 1992 syntyneet
Elävät henkilöt
Raduga H-22

Raduga H-22 (, Burja – ; Nato: AS-4 Kitchen) on neuvostoliittolainen risteilyohjus. Se tuli palveluskäyttöön vuonna 1971 mennessä, jolloin evaluointi eli kehittelytyöt oli saatettu päätökseen. Kehittelytöitä johti Aleksandr Bereznjak. Käyttöönotto koitti mahdollisesti jo vuonna 1962. Kehittelytyöt aloitettiin MKB Radugassa vuonna 1958. Tämän ohjusaseen tuotanto oli vuosina 1966-1982. Sen käyttö päättyi Venäjällä vasta 2007. Aseen tyyppi oli niin sanottu stand-off, eli suomeksi ns. pysy-loitolla -ohjus. Tämä tarkoittaa taisteluohjuksen laukaisua tietyn turvallisena pidettävän etäisyyden päästä kohteeseensa. Sen enin kantama oli noin 500 km.

Ohjus voitiin laukaista esimerkiksi Tupolev Tu-22 -tyypin yliäänipommittajista. Tupolev Tu-95 soveltui tähän käyttötarkoitukseen niin ikään raskaana pitkän matkan kaukopommittajana. Johtuen ohjuksen suuresta omamassasta (noin 6 000 kg), tätä ei voitu laukaista esimerkiksi hävittäjälentokoneista.

Yksittäiseksi asetyypiksi, tämä nimenomainen ohjusasetyyppi soveltui varsin hyvin rynnäköintiin. Sen taistelukärkenä saattoi toimia joko normaali konventionaalinen 1 000 kg:n HE-taistelukärki, taikka enintään 350 kilotonnin vahvuinen ydinlataus. Maksimi nopeus oli 4 000 km/h ja enin toimintakorkeus 24 000 metriä. Ohjautus tapahtui inertiasuunnistuksella. Myöhemmät versiot ovat saattaneet olla radiosäteilyyn hakeutuvia, näitä on perinteisesti pidetty ns. tutkaan hakeutuvina ohjuksina.

Lähteet
https://fas.org/nuke/guide/russia/bomber/as-4.htm Haettu 19.8.2019.

Viitteet

Aiheesta muualla 

Risteilyohjukset
Neuvostoliittolaiset ohjukset